
Frivilligpolitik for Dragør Golfklub
1. Generelt
Dragør Golfklub er en forening båret af frivillighed. Klubbens daglige drift og udvikling er i høj grad afhængig af medlemmernes frivillige indsats. Dette gælder både i forhold til ledelse, udvalg og praktiske teams.
· Bestyrelsen består af frivillige medlemmer valgt på den årlige generalforsamling.
· Stående udvalg bemandes af frivillige udpeget af bestyrelsen.
· Frivillige teams består af medlemmer, som selv har meldt sig til konkrete opgaver og funktioner.
Det er klubbens mål at skabe de bedst mulige rammer for frivilligt engagement – både i rekruttering, modtagelse, opgaveløsning og anerkendelse.

1.1 Frivillige teams i Dragør Golfklub
I Dragør Golfklub findes følgende frivillige teams med hver deres fokusområde:
· Boldopsamlingsteamet
Samler bolde ind fra driving range og sørger for, at området er funktionelt og sikkert.
· Klubhus-teamet
Hjælper med praktiske opgaver og vedligeholdelse i og omkring klubhuset – f.eks. oprydning, mindre reparationer og forskønnelse.
· Blomsterholdet                                                          
Hjælper til med vanding af vores unge planter, beskærer mounts og vedligeholder blomsterbede
· Begynderteams
Støtter op om klubbens nye medlemmer, introducerer dem til golfspillet, klubben og kulturen i Dragør Golfklub
· Banekontrol
Sikrer, at spillet på banen forløber korrekt og hensynsfuldt – både ift. tempo og etikette.
· ”Store opgaver”-teamet
Et hold af frivillige med adgang til eller erfaring med maskiner og fysisk krævende opgaver – f.eks. jordflytning, træfældning eller tung vedligeholdelse.
Alle teams ledes af en tovholder, der fungerer som kontaktperson og koordinerer arbejdet internt samt med frivilligkoordinatoren og klubbens ledelse.

2. Sådan finder vi frivillige i Dragør Golfklub
For at sikre kontinuerlig frivillig deltagelse arbejder klubben aktivt med rekruttering på flere måder:
· Afholdelse af en årlig Frivilligdag i foråret, hvor medlemmer kan høre om og tilmelde sig forskellige teams og opgaver.
· Efterlysninger og opslag på klubbens hjemmeside og i nyhedsbreve med fokus på specifikke behov i de enkelte teams.
· En udpeget frivilligkoordinator hjælper nye frivillige med at finde det rette match mellem interesser, kompetencer og behov.
· Golfspilleren i Centrum-rapporten anvendes som redskab til at identificere og kontakte medlemmer, som har angivet, at de ønsker at bidrage frivilligt.
· På klubbens hjemmeside etableres en ”jobbank” med beskrivelser af opgaver, teams, forventet tidsforbrug og kontaktinformationer.

3. Modtagelse og introduktion af nye frivillige
Det er vigtigt, at nye frivillige føler sig velkomne og godt klædt på:
· Introduktion til opgaven sker gennem frivilligkoordinator, teamtovholder eller udvalgsformand.
· Der udleveres en opgavebeskrivelse, som beskriver opgavens indhold og omfang.
· Den frivillige introduceres personligt til teamet og relevante kontaktpersoner, så vedkommende hurtigt bliver en del af fællesskabet.
· Opstartsmøder afholdes i hvert team inden sæsonstart med fokus på planlægning og fællesskab.
· Ved sæsonslut afholdes evalueringsmøder, hvor de frivillige kan komme med feedback og forslag til forbedringer.

4. Anerkendelse og belønning
For at vise værdsættelse for den store indsats ydes følgende former for anerkendelse:
· Et årligt ”Tak for hjælpen”-arrangement med turnering og middag, hvor de frivillige kan invitere en partner.
· Frivillige, som har været aktive mindst 6 gange i løbet af sæsonen, modtager 4 greenfee-billetter som tak.
· Til opstarts- og evalueringsmøder sørger klubben for et mindre traktement.
· Teams med lange vagter (mere end 5 timer) kan få refusion af madudgifter fra klubbens restaurant til en sandwich/3 håndmadder eller dagens ret afhængig at tidspunkt på døgnet.
· Teams med kortere vagter kan akkumulere tid, og ved 10 timer opnås tilsvarende refusion. Der kan ikke optjenes refusion for højere beløb.
· Klubben udnævner efter behov et antal Frivillige Ambassadører på baggrund af:
· En særlig stor indsats
· En mangeårig og vedholdende indsats
· En koordinerende rolle i klubbens frivillige arbejde

Denne politik evalueres og opdateres løbende for at sikre, at frivillige fortsat oplever motivation, fællesskab og anerkendelse i deres engagement i Dragør Golfklub.

